पुराणों में कथित अगस्त्य - पुत्र इध्मवाह के संदर्भ में, सामवेद १.१३३ साम का ऋषि दृढच्युत - पुत्र इध्मवाह है । इस साम का गान इध्म आहरण के समय किया जाता है । जैमिनीय ब्राह्मण ३.२७६ तथा आर्षेय ब्राह्मण १.१३३ में इस साम की व्याख्या उपलब्ध है । इस साम में उल्लेख आता है कि वे ही अग्नि का ईंधन करने में समर्थ होते हैं जिनका सखा युवा इन्द्र है । स्वयं इन्द्र शब्द की निरुक्ति भी इन्ध धातु के आधार पर की जाती है । इन्द्र अर्थात् अपने कर्मों को जला देने वाला, कर्मों की निर्जरा कर देने वाला । अगस्त्य को संसार तरङ्गों से आप्लावित काल समुद्र का पान करने वाला कहा गया है । उनका पुत्र इध्मवाह है ।